CELEX: 32022D0715
Language: sl
Date: 2022-05-05 00:00:00
Title: Izvedbeni sklep Komisije (EU) 2022/715 z dne 5. maja 2022 o odobritvi odstopanja, s katerim se Madžarski dovoli uporaba sredstev za izmenjavo in shranjevanje informacij za sistem nadzora uvoza 2, ki niso tehnike elektronske obdelave podatkov, v zvezi z blagom v poštnih pošiljkah (notificirano pod dokumentarno številko C(2022) 2765) (Besedilo v madžarskem jeziku je edino verodostojno) (Besedilo velja za EGP)

10.5.2022   
               
               
                  SL
               
               
                  Uradni list Evropske unije
               
               
                  L 133/31
               
            
         IZVEDBENI SKLEP KOMISIJE (EU) 2022/715
         z dne 5. maja 2022
         o odobritvi odstopanja, s katerim se Madžarski dovoli uporaba sredstev za izmenjavo in shranjevanje informacij za sistem nadzora uvoza 2, ki niso tehnike elektronske obdelave podatkov, v zvezi z blagom v poštnih pošiljkah
         
            
               (notificirano pod dokumentarno številko C(2022) 2765)
            
         
         (Besedilo v madžarskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 6(4) v povezavi c členom 8(2) Uredbe,
         po posvetovanju z Odborom za carinski zakonik,
         ob upoštevanju naslednjega:
         
                     (1)
                  
                  
                     V členu 6(1) Uredbe (EU) št. 952/2013 je določeno, da se vsa izmenjava informacij med carinskimi organi ter med gospodarskimi subjekti in carinskimi organi in shranjevanje takšnih informacij, kot to zahteva carinska zakonodaja, izvaja z uporabo tehnik elektronske obdelave podatkov.
                  
               
                     (2)
                  
                  
                     V členu 6(4) Uredbe (EU) št. 952/2013 je določeno, da se v izjemnih primerih sprejmejo sklepi, s katerimi se eni ali več državam članicam dovoli uporaba drugih sredstev za izmenjavo in shranjevanje informacij, kot so tehnike elektronske obdelave podatkov, če tako odstopanje upravičuje posebni položaj države članice prosilke in je odobreno za določeno obdobje.
                  
               
                     (3)
                  
                  
                     Izvedbeni sklep Komisije (EU) 2019/2151 določa delovni program v zvezi z razvojem in začetkom uporabe elektronskih sistemov, predvidenih v carinskem zakoniku Unije (2) (v nadaljnjem besedilu: delovni program). V delovnem programu so navedeni elektronski sistemi, ki jih je treba razviti, in datumi, ko naj bi ti sistemi začeli delovati. Delovni program določa izvajanje in datume začetka uporabe sistema nadzora uvoza 2 (v nadaljnjem besedilu: ICS2) v skladu s členi 6(1), 16, 46, 47 in 127 do 132 Uredbe (EU) št. 952/2013.
                  
               
                     (4)
                  
                  
                     V skladu z delovnim programom bi morale biti države članice do 15. marca 2021 pripravljene na uporabo prve izdaje ICS2 za zbiranje vstopnih skupnih deklaracij izvajalcev poštnih storitev in hitrih prevoznikov za blago, ki se prevaža po zraku, gospodarskim subjektom pa bi morale do 1. oktobra 2021 omogočiti povezavo s sistemom in vlaganje vstopnih skupnih deklaracij prek sistema.
                  
               
                     (5)
                  
                  
                     V skladu s členom 127 Uredbe (EU) št. 952/2013 in členom 183(1), točka (c), Izvedbene uredbe Komisije (EU) 2015/2447 (3) morajo izvajalci poštnih storitev s sedežem v Uniji od 1. oktobra 2021 vlagati vstopne skupne deklaracije in predložiti zahtevane podatke carinskim organom zadevnih držav članic prek sistema ICS2.
                  
               
                     (6)
                  
                  
                     Vendar izvajalec poštnih storitev na Madžarskem še ni tehnično pripravljen na izpolnjevanje teh zahtev. Zaradi izjemnih okoliščin, ki so nastale zaradi nezmožnosti izbranega izvajalca, da razvije potrebno elektronsko rešitev, madžarski poštni operater do 1. oktobra 2021 ni mogel vzpostaviti povezave z ICS2. Izvajalec poštnih storitev se je odločil, da za razvoj povezave uporabi drugega izvajalca, tehnično delo pa še poteka. Zato izvajalec poštnih storitev podatkov iz vstopnih skupnih deklaracij še vedno ne more vnesti v sistem z uporabo tehnik elektronske obdelave podatkov.
                  
               
                     (7)
                  
                  
                     Zaradi izjemnih okoliščin, zaradi katerih madžarski izvajalec poštnih storitev ni tehnično pripravljen, je upravičen zahtevek za odobritev odstopanja v skladu z Uredbo (EU) št. 952/2013, ki ga je carinski organ Madžarske vložil 21. decembra 2021. Zato bi moralo takšno odstopanje Madžarski začasno omogočiti uporabo drugih sredstev za izmenjavo in shranjevanje informacij, kot so tehnike elektronske obdelave podatkov, v zvezi z blagom v poštnih pošiljkah, za katere mora navedeni izvajalec poštnih storitev vložiti vstopno skupno deklaracijo.
                  
               
                     (8)
                  
                  
                     Pri izvajanju tega sklepa carinski organ Madžarske obvesti Komisijo o povezavi svojega izbranega poštnega operaterja z ICS2.
                  
               
                     (9)
                  
                  
                     Trajanje odstopanja bi moralo biti odvisno od stanja razvoja nacionalnega poštnega sistema, ki omogoča elektronsko posredovanje podatkov ICS2 za poštne pošiljke carinski upravi, in časovnega okvira za njegovo dokončanje.
                  
               
                     (10)
                  
                  
                     Ker je obveznost elektronske predložitve podatkov iz vstopne skupne deklaracije za vse poštne pošiljke začela veljati 1. oktobra 2021, bi se moral ta sklep uporabljati od navedenega datuma –
                  
               SPREJELA NASLEDNJI SKLEP:
         
            Člen 1
            Madžarski carinski organ z odstopanjem od člena 6(1) Uredbe (EU) št. 952/2013 svojemu nacionalnemu izvajalcu poštnih storitev dovoli, da vstopne skupne deklaracije za blago v poštnih pošiljkah vlaga z uporabo sredstev za izmenjavo in shranjevanje informacij, ki niso tehnike elektronske obdelave podatkov, dokler nacionalni izvajalec poštnih storitev ne vzpostavi povezave s sistemom nadzora uvoza 2 (v nadaljnjem besedilu: ICS2) ali do 30. aprila 2022, kar nastopi prej.
         
         
            Člen 2
            Carinski organ Madžarske v enem mesecu od datuma uradnega obvestila o tem sklepu obvesti Komisijo o povezavi svojega nacionalnega izvajalca poštnega storitev z ICS2 za posredovanje podatkov iz vstopne skupne deklaracije za blago v poštnih pošiljkah carinskemu organu.
         
         
            Člen 3
            Ta sklep je naslovljen na Madžarsko.
            Uporablja se od 1. oktobra 2021 do 30. aprila 2022.
         
         
            V Bruslju, 5. maja 2022
            
               
                  Za Komisijo
               
               Paolo GENTILONI
               
                  član Komisije
               
            
         
         
            (1)  UL L 269, 10.10.2013, str. 1.
         
            (2)  Izvedbeni sklep Komisije (EU) 2019/2151 z dne 13. decembra 2019 o oblikovanju delovnega programa v zvezi z razvojem in začetkom uporabe elektronskih sistemov, predvidenih v carinskem zakoniku Unije (UL L 325, 16.12.2019, str. 168).
         
            (3)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).